AFRIKAANSE OPSOMMING: Hierdie tesis het ten doel om ‘n groep Franssprekende Afrika migrante in Kaapstad, in die dekade wat direk op die einde van die apartheidsera gevolg het, te ondersoek. Die tesis fokus op die redes waarom Franssprekende Afrikane hulle land van oorsprong verlaat, die redes waarom hulle na Suid-Afrika kom en, laastens, die redes waarom hulle in Suid-Afrika besluit om in Kaapstad te bly – die klem is spesifiek op die integrasie van die migrante binne die plaaslike gemeenskap. Na aanleiding van die teoretiese raamwerke wat vir die studie oorweeg word, neem die tesis wettige migrante, studente, vlugtelinge en onwettige migrante as die vier kategorieë van migrante, in ag. ’n Bondige oorsig van uitgesoekte teorieë vir internasionale migrasie word as raamwerk vir die Franssprekende Afrikane se migrasie na Kaapstad oorweeg. Die teoretiese oorsake vir Franssprekende Afrikane se migrasie word deur beide die teorieë vir die inisiasie vir migrasie en die teorieë vir die bestendiging vir migrasie beoordeel. Naas die teoretiese sinopsis, word die data waarop hierdie studie gebaseer is, van beide kwalitatiewe en kwantitatiewe metodologiese benaderinge afgelei. Aanvullend tot die sekondêre bronne, is daar ook ‘n reeks onderhoude, gebaseer op kategorieë van migrante en geslag, in Kaapstad, Johannesburg en Pretoria in Suid-Afrika asook in Libreville in Gabon, gevoer – in diepte onderhoude en fokusgroepe met die doel om inligting rakende die drie hoofkwessies van die studie in te win. Die redes vir die emigrasie van Franssprekende Afrikane uit hulle oorsprongsland is kompleks en hang grotendeels saam met die kategorieë van migrante. Wat die wettige migrante en studente aanbetref is ekonomiese, politieke, sosiale en akademiese magteloosheid, loopbaan vooruitsigte en die begeerte vir die nastreef van studies, die hoofredes. Vir vlugtelinge en onwettige migrante blyk die hoofoorsake dié van gewapende konflik, natuurrampe, ekonomiese en sosiale agteruitgang en sosiale kapitaal te wees. Sedert 1994, het Suid-Afrika, weens haar ekonomiese en politieke vermoëns, ’n sterk leierskapsrol op die kontinent uitgeoefen. Opvoedkundige infrastrukture, die taalkwessie en sosiale kapitaal is nog redes waarom migrante Suid-Afrika as gasheerland uitsonder. Vestiging in Kaapstad hang van verskeie redes af, insluitende die inagneming van die stad as eerste keuse, veiligheidsaspekte in ander Suid-Afrikaanse stede en die onvermoë om in ander stede gevestig te word. Die klem in hierdie verband rus veral op Johannesburg en sosiale netwerke. Frans as taal skyn ‘n algemene identiteit te wees wat verskeie etniese groepe in Franssprekende Afrika met mekaar verbind. Tog is dit hulle etniese, godsdienstige en politieke identiteit wat gehandhaaf word sodra migrante hulself in Kaapstad gevestig het. Die tesis analiseer ook die vestiging van migrante in Kaapstad deur die kompleksiteite binne die leeftydsmigrasie van ’n gevallestudie vir elke kategorie in ag te neem.